1.  ปัจจัยความเสี่ยง

การประกอบธุรกิจ

1.  การพึ่งพาลูกค้ารายใหญ่

บริษัทประกอบธุรกิจในลักษณะผลิตสินค้าตามคำสั่งของลูกค้า
โดยส่วนใหญ่เป็นการผลิตชิ้นส่วนของฮาร์ดดิสก์ บริษัทมีลูกค้ารายใหญ่เพียง 1 ราย
จึงเห็นได้ว่าบริษัทมีความเสี่ยงสูง ถ้าลูกค้า เปลี่ยนแปลงนโยบาย
โดยอาจจะผลิตเองหรือว่าจ้างบริษัทรับจ้างผลิตรายอื่น

บริษัทมีนโยบายการดำเนินธุรกิจเพื่อลดการพึ่งพิงลูกค้ารายใหญ่เพียงรายเดียว
โดยบริษัทได้ขยายกลุ่มลูกค้าไปยังอุตสาหกรรมอื่นๆ
ซึ่งมีความต้องการชิ้นส่วนโลหะที่มีความเที่ยงตรงสูง ได้แก่ อุตสาหกรรมยานยนต์
อุตสาหกรรมเครื่องมือแพทย์ และอุตสาหกรรมเครื่องใช้ไฟฟ้า เป็นต้น

2.  การเปลี่ยนแปลงของเทคโนโลยี

ในระยะ 2 - 3 ปี ที่ผ่านมา
ความต้องการในการใช้คอมพิวเตอร์มีแนวโน้มใช้คอมพิวเตอร์แบบพกพาสูงขึ้น โดยใน 3 - 5 ปี
ข้างหน้า จะมีความต้องการฮาร์ดดิสก์ขนาด 1 นิ้ว เพิ่มขึ้น ซึ่งจะใช้ในคอมพิวเตอร์มือถือ ปาล์ม
เครื่องเล่น MP3 กล้องถ่ายรูปดิจิตอล หรือ Consumer Product อื่นๆ
ซึ่งคาดว่าจะมีความนิยมสูงขึ้นในอนาคต

บริษัทมีบุคลากรที่มีประสบการณ์และความชำนาญในการผลิต พร้อมทั้ง
ทีมงานวิศวกรฝ่ายวิจัยและพัฒนาที่มีความสามารถ ทำให้บริษัทสามารถปรับเปลี่ยนเครื่องจักร
หรือขบวนการผลิตให้เหมาะสมกับชิ้นส่วนรุ่นต่างๆได้ในเวลาอันสั้น

1.3 สินค้าทดแทน

มีหน่วยความจำประเภทอื่นๆ ที่มีขนาดเล็กกว่าฮาร์ดดิสก์ และสามารถเก็บข้อมูลได้ระดับหนึ่ง อาทิ
Flash memory ที่กำลังเป็นที่นิยมมากขึ้น แต่มีความจำกัดในด้านหน่วยความจำ
และมีราคาต่อหน่วยความจำ (Price/gigabyte) ที่สูงกว่าฮาร์ดดิสก์มาก อนึ่ง
อุตสาหกรรมฮาร์ดดิสก์ ยังคงมีการพัฒนาเทคโนโลยีอย่างต่อเนื่องเช่นเดียวกัน
ดังนั้นความเสี่ยงจากสินค้าทดแทนดังกล่าวจึงไม่รุนแรงมากนัก

บริษัทตระหนักถึงปัญหาที่อาจเกิดขึ้นในตลาดฮาร์ดดิสก์
จึงได้พยายามติดตามข่าวสารการเปลี่ยนแปลงของเทคโนโลยีอย่างใกล้ชิด
เพื่อให้บริษัทสามารถปรับตัวและลดผลกระทบต่อบริษัทให้น้อยที่สุด

1.4 การแข่งขันกับผู้ผลิตอื่น

Minebea จะทำการผลิตชิ้นส่วน Pivot เองประมาณร้อยละ 86
ส่วนที่เหลือจะว่าจ้างให้บริษัทและผู้รับจ้างผลิตอื่นผลิต ซึ่งบริษัทเป็นผู้รับจ้างผลิต Pivot
รายใหญ่ที่สุดของ Minebea ประมาณร้อยละ 8 สำหรับผลิตภัณฑ์อื่น ๆ อาทิ Hub, Motor base
ลูกค้า ได้แก่ JVC และ SEIKO ซึ่งใช้นโยบายว่าจ้างผลิตเหมือนกับ Minebea
โดยบริษัทยังคงเป็นบริษัทรับจ้างผลิตรายใหญ่เช่นเดียวกัน ดังนั้น
ลูกค้าจะเลิกจ้างผลิตหรือให้ผู้รับจ้างผลิตรายอื่นๆ ผลิตแทนจะมีน้อยมาก
เนื่องจากบริษัทและผู้รับจ้างผลิตรายอื่นๆ มีการรับงานเต็มกำลังการผลิตแล้ว
บริษัทและผู้รับจ้างผลิตในประเทศรายอื่นๆ จะมีการแข่งขันในด้านการขยายศักยภาพ
และกำลังการผลิตเพื่อรองรับความต้องการของลูกค้าที่เพิ่มขึ้น

บริษัทมีการเตรียมความพร้อมในการขยายศักยภาพและกำลังการผลิต
เพื่อรองรับตลาดที่ขยายตัวเพิ่มมากขึ้นและรักษาส่วนแบ่งทางการตลาดไว้
บริษัทจึงลงทุนในเครื่องจักร และบุคลากรเพิ่มมากขึ้น ด้วยความพร้อมในด้านเทคโนโลยี เครื่องจักร
บุคลากร การผลิตสินค้าที่มีคุณภาพ และการให้บริการที่ได้มาตรฐานสากล
บริษัทมั่นใจได้ว่าจะสามารถรักษาฐานลูกค้าไว้ได้ และแนวโน้มที่จะสูญเสียกลุ่มลูกค้าจึงเป็นไปได้น้อย

1.5 ลูกค้าย้ายฐานการผลิต

ลูกค้าอาจย้ายฐานการผลิตไปยังประเทศอื่นที่มีค่าแรงงานต่ำ เช่น ประเทศจีน

บริษัทได้เปรียบในด้านที่ตั้งเมื่อเปรียบเทียบกับผู้ผลิตในประเทศอื่นๆ
เนื่องจากรัฐบาลมีการสนับสนุนให้ผู้ผลิตอุปกรณ์คอมพิวเตอร์และอุตสาหกรรมฮาร์ดดิสก์รายใหญ่หลายรายมาตั้งฐานการผลิตหรือขยายกำลังการผลิตในประเทศโดยให้สิทธิประโยชน์ต่าง
ๆ เพื่อเป็นแรงจูงใจในการลงทุน เช่น การยกเว้นภาษีอากรและเพิ่มสิทธิประโยชน์อื่นๆ
ซึ่งปัจจุบันประเทศไทยเป็นฐานการผลิตของผู้ผลิตรายใหญ่หลายราย เช่น Seagate, Western
Digital, Fujitsu, Hitachi Global Storage Technology
และผู้ผลิตชิ้นส่วนสำหรับฮาร์ดดิสก์อีกจำนวนมาก ส่งผลให้ผู้ผลิตชิ้นส่วนต่างๆ
ย้ายฐานการผลิตมายังประเทศไทย เพื่อลดต้นทุนและสะดวกในการขนส่ง

การผลิต

6.  การจัดหาวัตถุดิบ

วัตถุดิบหลักในการผลิต ได้แก่ สแตนเลสแท่ง อะลูมิเนียมขึ้นรูป และทองเหลือง
ในส่วนสแตนเลสแท่ง บริษัทจัดซื้อจากภายในประเทศและต่างประเทศ
ในส่วนอลูมิเนียมขึ้นรูปนั้นขึ้นอยู่กับชนิดของผลิตภัณฑ์ บางชนิดลูกค้าจะเป็นผู้จัดหาและจัดส่งให้กับบริษัท
บางชนิดบริษัทจัดหาเอง โดยเน้นการจัดหาจากภายในประเทศเป็นหลัก สำหรับทองเหลืองแท่ง
บริษัทจัดซื้อจากต่างประเทศทั้งหมด
ในส่วนของราคาวัตถุดิบจะเปลี่ยนแปลงไปตามกลไกของตลาดโลก ที่ไม่สามารถควบคุมได้

บริษัทจึงได้มีการจัดระบบคลังสินค้า ให้มีการสำรองวัตถุดิบอย่างน้อย 1 เดือนล่วงหน้า
ส่วนการสั่งซื้อวัตถุดิบจะทำล่วงหน้าประมาณ 3 - 4 เดือน นอกจากนี้
บริษัทมีข้อตกลงกับผู้ผลิตเกี่ยวกับมาตรฐานของคุณภาพของวัตถุดิบที่สั่งซื้อ
หากมีวัตถุดิบที่คุณภาพไม่ตรงตามมาตรฐาน บริษัทสามารถส่งสินค้ากลับ และรับค่าสินค้าคืนได้
ผู้จำหน่ายวัตถุดิบยังต้องรับผิดชอบค่าใช้จ่ายในการจัดส่งคืนทั้งหมด
และหากบริษัทได้ตรวจพบปัญหาเรื่องคุณภาพของสินค้าหลังการผลิต
บริษัทยังสามารถเรียกร้องค่าใช้จ่ายที่เกิดขึ้นไปยังบริษัทผู้ผลิตวัตถุดิบได้

1.7 คู่ค้ารายใหญ่

วัตถุดิบหลักของบริษัท คือ สแตนเลสแท่ง ซึ่งในปัจจุบันบริษัทได้ทำการสั่งซื้อวัตถุดิบจากคู่ค้า
(Supplier) รายใหญ่ 2 -3 ราย หาก Suppliersไม่สามารถจัดส่งวัตถุดิบได้ตรงตามเวลา
บริษัทอาจประสบปัญหาในเรื่องการวางแผนการผลิตและความต่อเนื่องในการผลิต
อาจทำให้ต้องมีการเปลี่ยนใช้วัตถุดิบที่มีคุณสมบัติแตกต่างกันและปรับเปลี่ยนการทำงานของเครื่องจักร
และ/หรืออุปกรณ์ตัดให้เหมาะสมกับวัตถุดิบนั้น ๆ

บริษัทมีการตรวจสอบคุณภาพของวัตถุดิบ การจัดส่งวัตถุดิบ โดยมีการประเมินผลทุกปี นอกจากนี้
บริษัทจะมีการกระจายการสั่งซื้อไปยัง Supplier รายอื่นๆ
เพื่อเป็นการถ่วงดุลอำนาจการต่อรองในด้านคุณภาพและราคา

การเงิน

1.8 การเปลี่ยนแปลงของอัตราแลกเปลี่ยน

เนื่องจากสแตนเลสแท่งประมาณร้อยละ 85 และทองเหลืองแท่งร้อยละ 100
ต้องสั่งซื้อจากต่างประเทศ ทำให้บริษัทอาจประสบกับปัญหาต้นทุนที่ผันผวนตามอัตราแลกเปลี่ยน
เนื่องจาก ไม่ได้ทำสัญญาการป้องกันความเสี่ยง

บริษัทมีการบริหารความเสี่ยงจากอัตราแลกเปลี่ยน
ได้มีการตกลงกับผู้จำหน่ายโดยใช้อัตราแลกเปลี่ยนถัวเฉลี่ยในช่วง 3 เดือนที่ผ่านมา
เป็นฐานในการคำนวณราคาเป็นเงินบาท เพื่อช่วยลดความเสี่ยงในความผันผวนของอัตราแลกเปลี่ยน

การจัดการ

1.9 ผู้ถือหุ้นรายใหญ่มากกว่าร้อยละ 50

หุ้นของกลุ่มนายประพจน์ พลพิพัฒนพงศ์ และผู้บริหาร มีประมาณร้อยละ 52.33
ทำให้ผู้ถือหุ้นกลุ่มดังกล่าวสามารถควบคุมมติที่ประชุมผู้ถือหุ้นได้เกือบทั้งหมด ยกเว้น
เรื่องที่กฎหมายหรือข้อบังคับของบริษัทที่กำหนดให้ได้รับคะแนนเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายย่อยอื่นๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา

บริษัทได้มีการแต่งตั้งคณะกรรมการตรวจสอบเพื่อเข้าร่วมในการประชุมกรรมการเพื่อพิจารณาอนุมัติรายการต่าง
ๆ ก่อนนำเสนอต่อที่ประชุมผู้ถือหุ้น